Source: http://www.bihon.ro/csm-vrea-sa-castige-in-jungla/1418335
Timestamp: 2017-12-17 23:32:55+00:00

Document:
CSM Oradea vrea să câştige în „junglă” - BIHON
CSM Oradea vrea să câştige în „junglă”
la	20. mai 2014 08:41	 Reactualizat la:	 20. mai 2014 08:42
Duel între Ivanovic (în alb) şi Dillon (în roşu), titulari de bază ai celor două echipe FOTO: ROLLANDFOTO
Baschetbaliştii orădeni dispută marţi meciul trei din semifinala cu BC Mureş Târgu Mureş.
CSM Oradea a surclasat Mureşul
CSM Oradea conduce cu 2-0 la general în faţa mureşenilor, după victoriile repurtate pe propriul teren, cu scorurile de 80-74 şi 90-74. Seria se mută la Târgu Mureş, Sala Sporturilor din acest oraş, renumita „junglă”, urmând să găzduiască meciul cu numărul trei şi dacă va fi nevoie, meciul patru. Partidele sunt programate marţi, respectiv joi, cu începere de la ora 18:30, fiind transmise în direct de Gigi 24 Oradea şi Digi Sport 2.
CSM Oradea deţine prima şansă la calificarea în finală prin prisma victoriilor din primele două partide, dar este de aşteptat ca mureşenii să lupte din răsputeri pentru a încerca să echilibreze disputa. Orădenii au avut prestaţii solide în meciurile de acasă, în care au reuşit să anihileze în bună măsură punctul forte al adversarilor, aruncarea de la distanţă. Echipa noastră, care este singura formaţie neînvinsă în play-off, s-a dovedit superioară la toate capitolele în faţa Mureşului, etalând un joc colectiv de foarte bună calitate, mai ales în meciul doi.
Mureşenii vor revanşa
Formaţia antrenorului Srecko Sekulovic este decisă să se revanşeze pe terenul propriu, acolo unde dă dovadă de multă combativitate, beneficiind de sprijinul consistent al publicului din „jungla mureşeană”. La rândul său, echipa orădeană doreşte să câştige şi să încheie semifinala după primul meci de la Târgu Mureş. Căpitanul CSM Oradea, William Franklin a declarat pentru site-ul TotalBaschet că se aşteaptă la o confruntare încrâncenată. „Mă aştept la o luptă deosebită din partea ambelor echipe şi la un joc foarte intens. În meciurile de la Oradea, cred că intensitatea jocului nostru defensiv a făcut diferenţa. La Târgu Mureş ne aşteaptă o partidă dificilă, jucăm pe terenul lor şi vom avea o misiune mai grea”, este de părere Will Franklin.
Antrenorul Cristian Achim poate conta pe toţi jucătorii din lot, mai puţin Zarko Comagic, care are braţul stâng imobilizat în gips în urma accidentării din meciul doi de la Oradea. La mureşeni ar putea reveni play-maker-ul Goran Martinic, care a absentat în primele două partide, fiind accidentat. În cealaltă semifinală, U Mobitelco şi CSU Asesoft se află la egalitate, 1-1, după primele două partide, disputate la Ploieşti. Meciurile trei şi patru au loc joi, respectiv vineri, la Cluj-Napoca.
Taguri: baschet masculin, bc mures, csm oradea, semifinala

References: CSM 

CSM 

CSM 

CSM 
 CSM 
 csm